## Espai LaGranja oferix un taller de la coreògrafa ucraïnesa Alina Sokulska

*** L’artista impartirà el laboratori ‘Compondre l’infinit’ el pròxim 26 de setembre, d’11:00 a 14:00 hores
* Esta activitat s’emmarca en el programa de residències creuades i compta amb la col·laboració del centre Graner Barcelona**

Espai LaGranja, centre de creació per a les arts del moviment de l’Institut Valencià de Cultura, acull el pròxim 26 de setembre d’11:00 a 14:00 hores, el laboratori ‘Compondre l’infinit’ a càrrec de l’artista ucraïnesa Alina Sokulska. Esta activitat s’emmarca en el programa de residències creuades, una iniciativa que busca reforçar els llaços amb altres espais de creació i potenciar la mobilitat artística.

Alina Sokulska, artista contemporània d’origen ucraïnés i sirià establida a Barcelona, arriba a València a través d’una residència d’intercanvi amb Graner, centre de creació de dansa i moviment. Este tipus de col·laboracions són clau per a generar nous diàlegs i canals d’intercanvi, enriquint tant l’obra dels artistes com l’escena cultural local i nacional.

“La mobilitat de les residències artístiques permet als creadors submergir-se en nous contextos, nodrir-se d’altres perspectives i expandir les seues xarxes professionals, la qual cosa, al seu torn, impulsa la innovació i l’experimentació” assenyala Guillermo Arazo, coordinador d’Espai LaGranja.

Durant el laboratori, Alina Sokulska compartirà el mètode de composició del seu projecte ‘The book of sand’ (2025), una proposta interdisciplinària i macromodular que utilitza el cos com el seu mitjà central. El projecte reflexiona sobre la naturalesa del coneixement infinit, inspirant-se en el concepte borgià del mateix nom.

A través de la dansa, la coreografia i la *performance*, l’artista explora la identitat liminar i esborrada, que concep el cos com “una càpsula d’endevinació” que articula totes les narratives possibles que emergixen a través seu. Els participants tindran l’oportunitat de formar part d’este procés a través d’un joc de creació únic.

La col·laboració entre Espai LaGranja i Graner Barcelona subratlla el compromís dels dos centres amb la dinamització de l’ecosistema de les arts del moviment, facilitant l’intercanvi de talent i la creació de xarxes sòlides que beneficien tota la comunitat artística.

Fecha: 24/09/2025